钦定古今图书集成/明伦汇编/氏族典/第382卷 > 李荡
## 钦定古今图书集成/明伦汇编/氏族典/第382卷 > 李荡

按《蜀录》，荡字仲平，特次子。好学有容观。特承制拜镇
军将军。特初称制，晋河间王特攻张微，与荡分为二
营。微候特营空虚，遣步兵循山攻之。特战不利，山险
窘迫，众皆劝引退，特量荡必来，不许。微众至稍多，山
道至狭，唯可一二人行。荡军不得前，谓司马王幸曰：
“父在深寇之中，是我死日也。”乃衣重铠，持长矛，大呼
直前，杀千馀人。微众来救，荡军皆殊死战，无不一以
当百。敌众遂溃，拔特于重围之中，复进攻微，微走，荡
追杀之。其后二年，官兵杀特于官桑，荡与雄共保北
营。氐符成、隗伯叛将其党突出营，欲诣罗尚。荡策马
追击，中矛而死。及雄即成都王位，追赠“广汉壮文公。”